മഴക്കെടുതി എല്ലാവരും കൂട്ടായ്മയോടെ പ്രവര്ത്തിക്കണം മന്ത്രി പി.എ മുഹമ്മദ് റിയാസ് കോഴിക്കോട് : മഴക്കെടുതിയില് പൊതുജനങ്ങള് വളരെയേറെ പ്രയാസമനുഭവിക്കുന്ന വേളയില് വിവിധ വകുപ്പുതല ഉദ്യോഗസ്ഥര് കൂട്ടായ്മയോടെ പ്രവര്ത്തിച്ച് ജനങ്ങളുടെ പ്രയാസങ്ങള് മാറ്റണമെന്ന് പൊതുമരാമത്ത് ടൂറിസം മന്ത്രി പി.എ മുഹമ്മദ് റിയാസ് പറഞ്ഞു. മഴക്കെടുതിയില് ജില്ലയിലെ അടിയന്തര സാഹചര്യങ്ങള് വിലയിരുത്താനായി ചേര്ന്ന ഓണ്ലൈന് യോഗത്തില് സംസാരിക്കുകയായിരുന്നു മന്ത്രി. മഴക്കെടുതിയില് വീടുകളില് നിന്നും താല്ക്കാലികമായി ക്യാമ്ബുകളിലേക്ക് മാറ്റിത്താമസിപ്പിച്ചവര്ക്ക് ബുദ്ധിമുട്ടുകള് ഉണ്ടാകാന് പാടില്ല. അവരുടെ മാനസികാവസ്ഥ മനസിലാക്കി പ്രവര്ത്തിക്കാന് ഉദ്യോഗസ്ഥര് ശ്രദ്ധിക്കണം. ബന്ധുവീടുകളില് കഴിയുന്നവരെ നേരില് കണ്ട് അവരുടെ പ്രയാസങ്ങള് മനസിലാക്കണം. ക്യാമ്ബുകളില് കോവിഡ് സാഹചര്യം കൂടി മനസിലാക്കിയുള്ള പ്രവര്ത്തനം നടത്തണം. നഗരത്തില് വെള്ളക്കെട്ട് പ്രയാസങ്ങള് ഉണ്ടാക്കുന്നുണ്ട്. ഇതിനൊരു ശാശ്വതമായ പരിഹാരം ആവശ്യമാണ്. ഡ്രയിനേജുകളിലെ തടസങ്ങള് അടിയന്തരമായി നീക്കം ചെയ്ത് ഒഴുക്ക് സുഗമമാക്കണം. പ്രത്യേക ഡ്രൈവിലൂടെ ഡ്രയിനേജ് ക്ലീനിംഗ് നടത്തണമെന്നും മന്ത്രി പറഞ്ഞു. ഒക്ടോബര് 18നകം ഡ്രയിനേജ് ക്ലീനിംഗ് പൂര്ത്തിയാക്കാന് മന്ത്രി ബന്ധപ്പെട്ട ഉദ്യോഗസ്ഥര്ക്ക് നിര്ദേശം നല്കി. രണ്ട് ഡാമുകളാണ് ജില്ലയിലുള്ളത്. ഡാമുകളുടെ കാര്യത്തിലും ശ്രദ്ധ ചെലുത്തണം. രക്ഷാബോട്ടുകള് സജ്ജമാക്കാന് ഫിഷറീസ് ഡെപ്യൂട്ടി ഡയറക്ടറെ ചുമതലപ്പെടുത്തിയിട്ടുണ്ട്. നിലവില് കലക്ടറുടെ നേതൃത്വത്തില് നല്ല നിലയിലുള്ള ഏകോപന പ്രവര്ത്തനങ്ങളാണ് നടത്തിയിട്ടുള്ളതെന്നും എല്ലാവരെയും അഭിനന്ദിക്കുന്നതായും മന്ത്രി പറഞ്ഞു. മൂന്നാലിങ്കല് ഡ്രയിനേജ് തടസം നീക്കാനാവശ്യമായ നടപടി ത്വരിതപ്പെടുത്താനും വെള്ളക്കെട്ടുമായി ബന്ധപ്പട്ട് ഉദ്യോഗസ്ഥര് നല്കുന്ന റിപ്പോര്ട്ട് അനന്തമായി നീളുന്ന പ്രവണത ഒഴിവാക്കണമെന്നും കലക്ടര് ബന്ധപ്പെട്ട ഉദ്യോഗസ്ഥര്ക്ക് നിര്ദേശം നല്കി. ജില്ലയിലെ എല്ലാ ആശുപത്രി അധികൃതര്ക്കും അടിയന്തര സാഹചര്യത്തില് പ്രവര്ത്തനങ്ങള് ഏകോപിക്കാനാവശ്യമായ നിര്ദ്ദേശങ്ങള് നല്കിയതായി ഡിഎംഒ ഡോ. വി. ജയശ്രി അറിയിച്ചു തുലാവര്ഷത്തിന് മുമ്ബ് വെള്ളക്കെട്ട് പരിഹരിക്കാനാവശ്യമായ നടപടി ഉണ്ടാകണമെന്നും പോലീസ് സേനയുടെ ഭാഗത്തു നിന്നും എല്ലാ പിന്തുണയും ഉണ്ടാകുമെന്നും സിറ്റി പോലീസ് കമ്മിഷണര് എ.വി ജോര്ജ് പറഞ്ഞു. യോഗത്തില് ജില്ലാ കലക്ടര് ഡോ. എന് തേജ് ലോഹിത് റെഡ്ഡി അധ്യക്ഷത വഹിച്ചു. വിവിധ വകുപ്പ്തല ഉദ്യോഗസ്ഥര് പങ്കെടുത്തു. Minister PA Mohammad Riyaz said that everyone should work together